Gymnázium Milana Rastislava Štefánika

Gymnázium Milana Rastislava Štefánika je gymnázium v Košiciach. Nachádza sa na sídlisku Kuzmányho na Námestí Ladislava Novomeského 4.

Gymnázium patrí medzi najstaršie stredné školy na východnom Slovensku – do roku 1858 bolo jedinou strednou školou v Košiciach a do roku 1918 jediným klasickým gymnáziom v tomto meste.

História školy 

Začiatky gymnázia sa datujú do 17. storočia, kedy bolo súčasťou jezuitskej univerzity.

Ďalšie dôležité obdobia v histórii gymnázia:
 Do roku 1918 mala škola katolícky charakter a vyučovali na nej známi vedci a pedagógovia, dokonca dôležité učebnice boli posudzované práve na tejto škole.
 1919 – škola prešla do správy štátu a vyučovacím jazykom sa stala slovenčina, riaditeľom 1. československého štátneho reálneho gymnázia sa stal Karol Murgaš.
 V školskom roku 1937/1938 malo gymnázium už 25 tried a 1155 žiakov, čím sa stalo najväčším gymnáziom v ČSR.
 Po viedenskej arbitráži z 2. novembra 1938 sa stalo štátnym maďarským gymnáziom chlapčenským s 12 triedami a slovenskí študenti prešli na Poštovú ulicu.
 Po druhej svetovej vojne sa od školského roku 1948/1949 osemtriedne gymnázium zmenilo na štvortriedne, a tak sa znížil aj počet žiakov.
 V roku 1990 bola založená francúzska bilingválna sekcia, ktorá sa situovala v budove na Timonovej ulici, hlavná budova školy bola stále na Kováčskej 28.
 V tom čase sa budovali aj nové odborné učebne a nová telocvičňa situovaná na Kováčskej č. 32 a č. 43.
 V rámci reštitúcie však postupne stratilo najprv budovu na Kováčskej 32, telocvičňu a nakoniec aj kmeňová budova na Kováčskej 28 prešla do majetku premonštrátov.
 Dlhé majetkové spory sa ukončili presťahovaním gymnázia do budovy ZŠ na Námestí L. Novomeského č. 4 v októbri 1997.
 1. septembra 1998 vzniklo na škole Osemročné gymnázium s rozšírenou výučbou cudzích jazykov: (francúzsky jazyk a anglický jazyk). 
 3. apríla 2000 bolo v rámci týždňa francúzskej kultúry usporiadané Francúzskou alianciou v Košiciach a za prítomnosti exprezidenta Rudolfa Schustera a francúzskeho exveľvyslanca na Slovensku Georgesa Vaugiera slávnostne pomenované gymnázium na ulici Laca Novomeského.
 Škola s bilingválnymi francúzskymi triedami dostala meno po astronómovi, politikovi a vojakovi Milanovi Rastislavovi Štefánikovi.
 Od školského roka 2002/2003 funguje Gymnázium M. R. Štefánika samostatne.

Súčasnosť 
V školskom roku 2020/2021 na škole študuje približne 600 žiakov v 22 triedach.

Škola má celkovo k dispozícii 33 učební na teoretickú výučbu, pričom 22 učební predstavujú kmeňové triedy. 8 učební je určených na odborné vyučovanie predmetov, z toho 2 učebne výpočtovej techniky vybavené dataprojektormi a žiackymi, ako aj učiteľskými počítačmi, 1 učebňa je určená na predmety výchovného charakteru, 5 jazykových učební a 4 laboratóriá pre vyučovanie fyziky, chémie a biológie.

V oblasti ďalšieho vzdelávania pedagógov i žiakov a zároveň v oblasti certifikácie vzdelávania škola úzko spolupracuje s Francúzskym inštitútom v Bratislave, Francúzskou alianciou a Štátnou jazykovou školou v Košiciach na ulici Komenského 2.

Známi absolventi 
 Agda Bavi Pain – spisovateľ, scenárista a autor 
 Peter Dula – spevák country skupiny Veslári
 Adriana Kmotríková – moderátorka televízie JOJ 
 Ivan Timko – bubeník kapely No Name
 Juraj Faith – kapitán hokejového klubu HC Košice
 Tina Csillághová – slovenská speváčka
 Zuzana Žirková – kapitánka ženskej slovenskej basketbalovej reprezentácie
 Jozef Bučák – majster Slovenska v basketbale mužov

Referencie

Externé odkazy 
 Oficiálna webová stránka gymnázia 
 Webová stránka na edupage.org

Milana
Organizácie založené v 1919